1 Statutum est a Capitulo generali ut causae deinceps ad Capitulum generale delatae, tribus committantur abbatibus ; et si omnes nequiverint interesse, duo nihilominus exequantur. 2 Sententia de non acquirendo retractatur. 3 Abbates a quibus decimae exiguntur de terris ante Concilium possessis, privilegiis suis utantur, nec de illis decimas reddere consentiant, nisi prius reddidissent. 4 Auctoritate Capituli generalis districte praecipitur ne aliquis Ordinis nostri alicubi negotium aliquod contra Dominum Simonem comitem Montis fortis, militem Jesu Christi audeat attentare. 5 Abbates de Ligno-Sancti-Patricii et de Fonte vivo qui anno praeterito non venerunt ad Capitulum generale cum venire deberent, et nihilominus hoc anno venire neglexerunt, omni sexta feria sint in pane et aqua et extra stallum abbatis, donec Cistercio se praesentent, et nisi Capitulo sequenti se praesentaverint veniam super hoc petituri, noverint se esse depositos. Abbas vero de Valle salutis qui poenam supra scriptam eisdem debuit nuntiare nec renuntiavit Capitulo quid egerit, tribus diebus sit in levi culpa. Abbas de Basinguere his tribus praedictis poenam suprascriptam procuret nuntiare et sequens Capitulum certificet eosdem. 6 Praecipitur abbatibus de Orta et de Berola auctoritate Capituli generalis ut occurrente eis priore Ardonelli personaliter accedant ad domum de Petra in festo Ascensionis Dominicae, et diligenter inquirant de obolis aureis quos idem prior se dicit expendisse in operibus domus praedictae et cum abbate computasse, et veritate diligenter inquisita, si expensas in utilitatem domus receperint, persolvere faciant domui Grandis sylvae, et sequenti Capitulo per litteras quid egerint studeant nuntiare. Abbas de Spina hoc eis denuntiet. Abbas vero de Cadunio priorem de Ardunello die statuta in domo de Petra faciat interesse. 7 Sententiae interdicti quae lata est a Capitulo generali de reddendo corpus Ducis Lotharingiae, abbati de Turceburna districte teneatur, cui super additum est ut nisi infra festum B. Martini corpus Ducis extra portam delatum et redditum abbati de Turceburna fuerit, ex tunc abbas Clariloci, prior et cellerarii et omnes officiales tam monachorum quam conversorum, tribus diebus in hebdomada ieiunent in pane et aqua. Ceteri vero, tam monachi quam conversi, quarta et sexta feria praedictam poenitentiam peragant in grangiis et in abbatia, usquedum impleverint mandatum Capituli generalis. 8 Abbatibus ad quos mandatum Domini Cistercii et quatuor primorum abbatum pervenit et perveniet, districte praecipitur ut usque ad sequens Capitulum pecuniam assignatam sibi reddere satagant, in solutionem expensarum Concilii et debiti antiqui. 9 Abbas de Zuetela in Austria qui ad preces abbatis de Plaz non visitavit abbatiam de Wellegrat in Moravia, sequenti Capitulo se praesentet super hoc veniam petiturus. Abbas de Walbrebac hoc ei denuntiet. 10 Abbas Vallis bonae in Hispania qui abbatibus supervenientibus iuxta Chartam Caritatis, stallum abbatis, licet admonitus, relinquere noluit ; qui etiam ipsis praesentibus divina celebravit, et mortuum tradidit sepulturae, sex diebus sit in levi culpa, duobus eorum in pane et aqua, et quadraginta diebus extra stallum abbatis, et sequenti Capitulo se praesentet veniam super hoc petiturus. Abbas de Spina hoc ei denuntiet. 11 Praecipitur iterum abbatibus Caroliloci et de Beubec, auctoritate Capituli generalis, ut querelam abbatis Mortuimaris contra abbatem Vallis S.-Mariae, infra sequens Capitulum satagant terminare, quibus ad praesens parcitur propter eius evidentem infirmitatem. 12 Praecipitur abbati de Claustro ut adeat Dominum Treverensem, et ex parte Capituli generalis roget et supplicet ut partes suas interponat in causa Willermi de Helpestinh contra abbatem Vallis S.-Petri, qualiter pace vel iudicio terminetur. 13 Abbas de Mera in Galetia qui non venit ad Capitulum cum venire deberet, extra stallum abbatis sit et omni sexta feria in pane et aqua donec Cistercio se praesentet, et in sequenti Capitulo generali veniam inde petat. Abbas de Carrezeto hoc ei denuntiet. 14 Similem sententiam sustineat abbas de Cara-Insula in Dacia qui non venit ad Capitulum cum venire deberet. Hoc ei denuntiet abbas de Insula-Dei. 15 Abbas Novae vallis in Suecia et abbas de Clariana et abbas S.-Angeli in Calabria qui non venerunt ad Capitulum cum venire deberent, similem sententiam sortiantur. Abbas de Alvastro abbati Novae vallis et abbati de Clariana denuntiet abbas de Cadunio, et abbati Sancti-Angeli denuntiet abbas de Nugaria. 16 Abbates de Casamarii et de Fossa nova qui non renuntiaverunt Capitulo generali quid actum sit de querela abbatis S.-Stephani de Bosco contra abbatem Sambucinae quae necdum terminata est, ut dicitur, tribus diebus sit in levi culpa, uno eorum in pane et aqua, et iterum eisdem committitur querela praedicta quam compositione vel iudicio studeant terminare, et sequens Capitulum certificent de eadem. Abbas de Coratio hoc eis denuntiet. 17 Abbati de Ponte ut sit in Ordine quinquaginta annorum, conceditur a Capitulo generali. 18 Quoniam auditum est mulieres intrare in abbatiam Belli loci, abbate prohibente, committitur abbatibus Albae ripae et Longivadi ut re diligenter inquisita quos culpabiles invenerint, districte punire non omittant. Pecunia vero ad altaria oblata per manus eorum in usus pauperum erogetur. 19 Iniungitur abbatibus de Colomba, de Casamarii et de Fossa nova ut die condicta personaliter accedant ad Summum Pontificem, supplicantes humiliter et devote, ex parte Capituli generalis, ut liceat nobis absolvere fratres nostros, si forte miserint manus violentes in clericos saeculares, et de iis, quod absit, qui scienter celebraverint excommunicati, dispensare ubi noverimus expedire. 20 Praecipitur abbati de Montepetroso et de Domo Dei ut ad domum Bellae aquae quae dicitur annuari personaliter accedant, et auctoritate Capituli generalis ordinent et disponant omnia, tam de possessionibus quam de personis, ne domus praedicta Dei servitio in posterum defraudetur. 21 Absentia abbatis de Wallia et de Abercon propter infirmitatem excusatur, sed sequenti Capitulo se praesentet. Abbas de Cunis hoc ei denuntiet. 22 Abbas de Ardunello qui non venit ad Capitulum cum venire deberet, ad preces Comitis Montisfortis excusatur. 23 Institutum est a Capitulo generali ut in domo de Alba ripa a die Nativitatis B. Mariae in conventu pisces non administrentur alicui, donec post reditum Capituli generalis in Claramvallem. 24 De domo Sancti-Petri de Aquilis in Hispania quae ad nimiam dicitur devenisse paupertatem, commissum est abbati Claraevallis ut de ea disponat prout utilitati et honestati Ordinis et domus viderit expedire. 25 De domo Castaneolae et de abbatia de Cliente in quibus ut dicitur, lana venditur ut panni delicati comparentur, committitur abbatibus de Locedio et de Caravalle, sequenti Capitulo quid actum sit procurent renuntiare. 26 Festum S. Martialis in dioecesi Lemovicensi eodem die et uniformiter celebretur sicut in ecclesia matrice. 27 De abbate Clarifontis qui negavit se carnes ministrasse in infirmitorio monachis nigris et de quo alia referuntur, committitur abbati Morimundi. 28 Illorum nomina qui perpetuas eleemosynas generali Capitulo assignaverunt inter illos conscribantur pro quibus die ultimo orationes statuuntur. 29 Abbas Sancti-Prudentii qui non denuntiavit abbati de Buxeto mandatum generalis Capituli, tribus diebus sit in levi culpa, uno eorum in pane et aqua, et quid super hoc factum fuerit, in sequenti Capitulo denuntiare procuret. Abbas de Carrazeto hoc illi denuntiet. 30 Abbas de Accubatia qui non renuntiavit Capitulo generali quid fecerit de abbate Seiciae tribus diebus sit in levi culpa, uno eorum in pane et aqua ; et sequenti Capitulo quid super hoc factum fuerit insinuare procuret. Abbas de Spina hoc ei denuntiet. 31 Abbates Mansiadae et de Aqua bella qui cum recepissent iudices delegatos a Capitulo generali et eorum praetermittentes iudicium in personam quae non est de Ordine, et promiserunt, tribus diebus sint in levi culpa, uno eorum in pane et aqua, et ad praedictos recurrant iudices qui causam pace terminent vel iudicio, quod de cetero non redeat ad Capitulum ; duobus tamen iudicibus addatur tertius nempe abbas Cassaneae. 32 Praecipitur abbati Claraevallis ut in domo Mellifontis in qua multa enormia succrevisse dicuntur, quae corrigenda invenerit tam in capite quam in membris sic emendet quatenus tot et tantarum enormitatum querelae ad Capitulum generale de cetero non perveniant. Similiter et de ceteris domibus Hiberniae et Scotiae patres abbates studeant providere. 33 Abbatibus episcopatus Andegavensis conceditur ut faciant festum S. Mauritii, ita tamen ut conventus laboret. 34 Committitur abbatibus de Straford et de Crokedena ut pro loco et tempore conveniant haeredes Gaufridi filii Petri quondam Iusticiarii Angliae, super 100 libras sterlingorum quas praedictus Gaufridus Capitulo legavit generali, et quid super hoc factum fuerit, in sequenti Capitulo denuntient. 35 Abbas de Monte Ramorum qui nec anno praeterito nec in praesenti venit ad Capitulum cum venire deberet, de quo etiam dicitur quod assidue moratur in infirmitorio et quaedam alia de eo dicuntur, in sequenti Capitulo omni occasione remota veniat Cistercium veniam super hoc petiturus. Interim vero sit extra stallum abbatis et qualibet sexta feria in pane et aqua donec Cistercio se praesentet ; alioquin sciat se depositum. Abbas Saltus Novalis hoc ei denuntiet. 36 Abbas de Bebenhuse in Suevia qui hoc anno non venit ad Capitulum cum venire deberet, sit extra stallum abbatis et omni sexta feria in pane et aqua, donec Cistercio se praesentet veniam super hoc petiturus, et de monachis qui ei expensam denegasse dicuntur, sit in patris abbatis arbitrio. Abbas autem pater hoc ei denuntiet. 37 Abbates de Benedictione-Dei et de Periniaco in Gasconia qui hoc anno non venerunt ad Capitulum cum venire deberent, sint extra stallum abbatis et omni sexta feria in pane et aqua donec Cistercio se praesentent veniam super hoc petituri in sequenti Capitulo. Abbas de Cadonio hoc eis denuntiet. 38 Praecipitur abbati de Bildewas ut inquirat de abbatibus de Hibernia qui eorum deberent venire hoc anno ad Capitulum et non venerunt et iniungat eis ut sint extra stallum abbatis et omni sexta feria in pane et aqua, donec Cistercio se praesentent et in sequenti Capitulo super hoc veniam petant. Abbas de Cumermare hoc eis denuntiet. 39 Idem committitur abbati de Rivaus de abbatibus Scotiae. Abbas de Furnaus hoc illi denuntiet. Uterque eorum id est de Cumermare et de Furnaus quid super hoc fecerint sequenti Capitulo denuntiare procurent. 40 Abbas de Morolorna in Hispaniis qui hoc anno non venit ad Capitulum cum venire deberet, nec recipere voluit duos monachos ab abbate de Carrazeto missos, sit extra stallum abbatis et omni sexta feria sit in pane et aqua donec Cistercio se praesentet et in sequenti Capitulo veniat *responsurus* et veniam super hoc petiturus. Abbas de Spina hoc illi denuntiet et quid super hoc fecerit in sequenti Capitulo insinuare procuret. 41 De abbatissa Bituminis quae ad mandatum Capituli generali noluit reddere corpus comitissae, committitur abbatibus de Alta cumba et Bonae vallis qui et corpus infra terminum competentem reddi faciant et excessum digne corrigere satagant, et quid super hoc fecerint in sequenti Capitulo denuntient. 42 Conceditur abbati de Karz cuius abbatia multum distat ab aliis abbatiis Hungariae ut tribus annis remaneat et quarto veniat ad Capitulum. 43 Auctoritate Capituli generalis praecipitur Magistro de Calatrava ut infra Pentecosten, omni occasione remota, satisfaciat vicecomiti de Fronsac, de quodam equo a quodam milite sibi ut dicitur legato, ita ut praedictus vicecomes de cetero propter praedictum equum Ordinem non vexet vel impediat. Si vero Ordo propter praefatam causam aliquam iacturam incurrerit, a praedicto Magistro restituetur. Abbas Sancti-Petri de Gummer hoc ei denuntiet et tam litteras Capituli generalis quam Morimundensis ad eum deferat, et quid super hoc factum fuerit, sequenti Capitulo diligenter insinuet. 44 Abbates de Alba et de Caesaria qui hoc anno venire debuerunt ad Capitulum et non venerunt, ad petitionem Regis Frederici qui eos ad praesens ad curiam destinavit romanam, excusantur. 45 Imagines et cruces sculptae quae dicuntur esse in domo Sancti-Prudentii, infra Natale Domini amoveantur ; sin autem abbas et prior et cellerarius et sacrista sint omni sexta feria in pane et aqua. Abbas de Carrazeto hoc eis denuntiet. 46 Praecipitur auctoritate Capituli generalis ut controversia de marisco quodam aliquandiu ventilata inter abbatem Sancti-Leonardi et abbatem Bonaevallis ita sopiatur ut domus Bonaevallis in eadem maneat possessione in qua fuit in die in qua ad Ordinem est conversa, et auctoritate eiusdem Capituli ei in perpetuum confirmatur. 47 De abbatiis quae sunt in Graecia et in partibus transmarinis visitandis et earumdem abbatibus creandis, ita statuit Capitulum ut abbas qui ob has causas in partes illas perrexerit, si ad Capitulum venire non poterit, sequenti Capitulo veniam petat. 48 Abbas-Sancti Andreae qui hoc anno propter infirmitatem ad Capitulum venire non potuit, sequenti anno, omni occasione remota, veniat super hoc veniam petiturus. Abbas de Spina hoc ei nuntiet. 49 Abbates Graeciae anno quarto veniant ad Capitulum. Abbates vero de Syria et de Palestina, quinto. 50 Praecipitur ut domus Sancti-Vincentii in territorio Astoricensi quae tantae paupertatis est, ut dicitur, quod vix ad sustentationem duorum monachorum sufficiat, in grangiam redigatur. 51 Abbas Bellae Branchae qui dure se habuit et respondit in visitatione patris sui abbatis, tribus diebus sit in levi culpa, uno eorum in pane et aqua. 52 Retractatio de definitionibus iterum Domino Cistercii et quatuor primis abbatibus committitur, qui discretis viris quos voluerint secum assumptis, usque ad sequens Capitulum corrigere studeant quae viderint corrigenda. 53 Causam quae vertebatur inter domum de Stanleg et domum Belli loci in Anglia, sicut terminata est a iudicibus a Capitulo generali delegatis, scilicet de Wardona, de Voburna et de Dora abbatibus confirmamus, praecipientes ut sicut definitum firmiter teneatur. Abbatibus vero de Kingeseude et de Brueria districte praecipimus ut sententiam istam executioni demandent. Si quid autem dubietatis emerserit, Domino Cisterciensi et abbati Claraevallis relinquatur, et quid super hoc factum fuerit, omni occasione remota, in sequenti Capitulo nuntiare procurent. 54 De abbate Belli loci qui in multis dictis et factis scitur offendisse, arbitrio Domini Cistercii committitur. 55 Querela Willermi de Brukinkam contra abbatem de Woburn, committitur abbatibus de Thama de Bordeleia et de Mitea in Anglia. Abbas de Brueria hoc eis denuntiet. 56 Querela abbatis de Alwastro contra monachos et conversos suos qui eum ad portam eduxerunt violenter, et ei sigillum abstulerunt, committitur abbati Claraevallis qui, auctoritate Capituli generalis, per se vel per vicinos abbates digne corrigat et emendet ; sed et de abbate de Saba committitur eidem, qui conversum suspectum contra patrem abbatem dicitur ad Claramvallem misisse cum sigillo patris abbatis et conspiratoribus consensisse. 57 Querela abbatum de Clarofonte et de Caroloco committitur abbatibus de Claravalle et de Morimundo, auctoritate Capituli generalis terminanda. 58 Querela monialium de Moleisa contra abbatem de Maceriis committitur abbatibus de Fonteneto, de Bruxeria et de Balerna qui personaliter ad locum de quo questio fit accedentes, auctoritate Capituli generalis ordinare satagant prout viderint honestati et utilitati utriusque partis expedire. 59 Querela abbatis de Ripa alta super quadam grangia contra abbatem Locedii, committitur abbatibus de Colomba, de Coronato et de Sancti-Andrea auctoritate Capituli generalis terminanda. 60 Querela abbatum Mansiadae, Bonaevallis et Bonaecumbae Rutenensium, committitur abbatibus de Bullio, et de Grandi silva, et de Obazina, qui causam diligenter inquirant et cognita digne corrigant et emendent in monachis et conversis. Culpam vero abbatum, si quam invenerint, ad Capitulum referant generale. 61 Pro querela comitis Montisfortis mittantur in instanti ad Dominum Narbonensem duo de discretioribus abbates, qui ex parte Capituli generalis ipsum rogent et efficaciter inducant ut pax reformetur inter eos, cum comes praedictus promiserit se libentissime iudicio vel arbitrio Ordinis stare, seu aliorum virorum bonorum. 62 Querela quae vertitur inter abbatem de Alcresta et monachos de Tela, committitur abbatibus de Altacumba et de Roseriis et de Altaripa. 63 Querela abbatis de Karrazeto quam habet adversus abbatem Claraevallis pro domo de Monte Ramorum, committitur abbatibus de Sacramoenia et de Orta et Sancto-Prudentio qui cum abbate de Ursaria et cum iudicibus iisdem in causa ista datis, ab eis iam pridem susceptas si quas habent accipiant, diligenter inquirentes quid de eis factum sit. Si non inveniatur, et auditis allegationibus et testibus iam receptis, et inspectis instrumentis utriusque partis, causam sufficienter instructam, et attestationes tam novas quam antiquas sub sigillis suis inclusas necnon et instrumenta remittere studeant ad audientiam Capituli generalis. 64 Petitio de dispensando cum furibus redeuntibus et ablata restituentibus differtur. Similiter et petitio de suscipiendis mortuis ad sepulturam differtur. 65 Petitio abbatis Clari campi de abbatia nigri Ordinis incorporanda Ordini nostro, committitur abbatibus Sancti-Bernardi et Vallis-Sancti-Petri qui accedentes ad locum, diligenter inquirant utrum locus sit competens, possessiones sufficientes et pacificae, si abbas et monachi loci illius consentiunt, si episcopus loci assensum praebuit et si haec omnia ita se habeant, liceat praedicto abbati eam recipere et Ordini incorporare, et nihilominus quod super hoc factum fuerit in sequenti Capitulo denuntient. 66 Petitio illa de terris nostris dandis colonis saecularibus, et de societate habenda cum saecularibus de animalibus nutriendis, differtur usque ad sequens Capitulum. 67 Petitio Domini Cistercii de domibus alterius Ordinis sub cura sua recipiendis hoc anno admittitur praeterquam de domo Pirario quae ad praesens differtur, quia, ut dicitur, res est litigiosa. 68 Petitio abbatis de Sconaugia de construenda abbatia in Apulia, committitur abbatibus Casemarii et de Fossa nova qui rem diligenter inquirant, et considerent utrum locus idoneus et possessiones sufficientes et pacificae, si consentiat episcopus, et per litteras suas in sequenti Capitulo quod viderint manifestent. Abbas de Casa nova hoc eis denuntiet. 69  Petitio abbatis de Casa nova de incorporanda abbatia nostro Ordini committitur abbatibus Sanctae Mariae de Arrobona et Sanctae-Mariae de Priscina qui locum et possessiones et alia necessaria diligenter inspiciant et sequenti Capitulo quod viderint satagant nuntiare. 70 Petitio Domini Hostiensis de quadam domo quae Ordini nostro incorporanda est, exauditur. 71 Petitio abbatum de Sicilia non exauditur. 72 Petitio comitis Stephani Burgundiae de abbatia construenda committitur abbati Claraevallis. 73 Abbati tamen de Sancto-Spiritu ad suggestionem domini archiepiscopi Cusantini indultum est tempore Concilii a Domino abbate Cistercii, abbatibus Pontiniaci, Claraevallis et Morimundi, eo quod domus eius a Sarracenis nimis oppressa fuit, et exinanita fere usque ad desolationem extremam, ne usque ad quinquennium veniat ad Capitulum generale. 74 Tempore tonsionis, post primam missas celebrentur in locis ubi monachi tondere consueverunt. 